## Uredba o kreditima za obnovu ratom oštećenih i razrušenih stambenih i gospodarskih objekata

### NN 59/1993 (24.6.1993.), Uredba o kreditima za obnovu ratom oštećenih i razrušenih stambenih i gospodarskih objekata

# VLADA REPUBLIKE HRVATSKE

Na temelju članka 1. Zakona o ovlasti Vlade Republike Hrvatske da donosi
uredbe kojima se uređuju pojedina pitanja iz djelokruga Sabora Republike
Hrvatske ("Narodne novine", broj 74/92), Vlada Republike Hrvatske
je na sjednici održanoj 23. lipnja 1993. godine donijela

## UREDBU

### o kreditima za obnovu ratom oštećenih i razrušenih stambenih i gospodarskih objekata

Članak 1.

Hrvatska kreditna banka za obnovu (u daljnjem tekstu: HKBO) plasirat
će do 31. prosinca 1993. godine bankama iznos u hrvatskim dinarima protuvrijednosti
100,000.000 DEM za kreditiranje obnove ratom oštećenih i razrušenih stambenih
i gospodarskih objekata.

Sredstva iz stavka I. ovog članka osiguravaju se iz raspoloživih sredstava
HKBO i u Državnom proračunu Republike Hrvatske za 1993. godinu.

Članak 2.

Program korištenja sredstava iz članka 1. ove uredbe za pojedine namjene
s dinamikom korištenja do kraja 1993. godine i po pojedinim bankama utvrdit
će do 15. srpnja 1993. godine HKBO i Agencija za obnovu.

O izvršenju programa HKBO i Agencija za obnovu mjesečno izvješćuju Ministarstvo
financija, a najkasnije do 15. veljače 1994. godine Vladu Republike Hrvatske.

Članak 3.

O prijenosu sredstava iz članka 1. ove uredbe HKBO zaključuje ugovor
s pojedinom bankom o međusobnim pravima i obvezama.

Ugovorom iz stavka 1. ovog članka utvrdit će se povrat sredstava ako
ih banka nenamjenski plasira kao i povrat kredita odobrenih korisnicima
koji ih nenamjenski koriste.

Banke mogu odobravati kredite pod uvjetima i na način utvrđen ovom uredbom.

Članak 4.

Banke mogu odobravati kredite iz ove uredbe korisnicima samo na području
obnove utvrđenom Uredbom o područjima na kojima će se koristiti sredstva
ostvarena prema Zakonu o financiranju obnove te o područjima na kojima
će se primjenjivati poticajne mjere ("Narodne novine", broj 44/92,
54/92 i 70/92).

Članak 5

Banke će odobravati kredite za popravak ili izgradnju:

- stambenih zgrada i stanova u vlasništvu građana, vlasnicima tih zgrada
odnosno stanova,

- poljoprivrednih i drugih gospodarskih zgrada u vlasništvu građana,
vlasnicima tih zgrada,

- stanova u zgradama kojima upravljaju fondovi u stambenom gospodarstvu
(u daljnjem tekstu: Fondovi), nositeljima stanarskog prava,

- zajedničkih dijelova zgrada u zgradama kojima upravljaju Fondovi,
tim Fondovima

Članak 6.

Banke odobravaju kredit u hrvatskim dinarima ovisno o vrsti objekata
i kategoriji oštećenja, protuvrijednosti do iznosa:

a) za stanove u vlasništvu građana i stanove na kojima postoji stanarsko
pravo u zgradama kojima upravljaju Fondovi i to:

- kategorija I. do 1.500 DEM

- kategorija II. do 4.000 DEM

- kategorija III. do 6.000 DEM

- kategorija IV. do 10.000 DEM

- kategorija V. do 15.000 DEM

- kategorija VI. do 20.000 DEM

b) za obiteljske stambene zgrade u vlasništvu građana

i to

- kategorija I. do 1.500 DEM

- kategorija II. do 4.000 DEM

- kategorija III. do 6.000 DEM

- kategorija IV. do 12.000 DEM

- kategorija V. do 24.000 DEM

- kategorija VI. do 36.000 DEM

c) za poljoprivredne i druge gospodarske zgrade i to

- kategorija I. do 1.500 DEM

- kategorija II. do 4.000 DEM

- kategorija III. do 6.000 DEM

- kategorija IV. do 8.000 DEM

- kategorija V. do 12.000 DEM

- kategorijaVI. do 16.000 DEM

d) za zajedničke dijelove zgrada u zgradama s više stanova kojima upravljaju
Fondovi, za popravak nosive konstrukcije, krovišta, stubišta i osnovnih
instalacija građevine u iznosu stvarnih troškova popravka, a najviše do
50.000 DEM.

Iznosi kredita iz stavka 1. ovoga članka utvrđuju se prema srednjem
tečaju Narodne banke Hrvatske za njemačku marku na dan zaključivanja ugovora
o kreditu.

Iznos kredita odobrava se kao kreditno pismo u visini 70% odobrenog
iznosa za kupnju građevinskog i instalaterskog materijala, a ostatak se
može odobriti u gotovom novcu.

Članak 7

Krediti iz članka 6 pod a), b) i c) za kategorije oštećenja od I. do
III. odobravaju se s rokom vraćanja od 5 godina, uz godišnju kamatu od
1% i poček od jedne godine od dana početka korištenja kredita.

Kamata se obračunava od dana početka korištenja kredita.

Za vrijeme počeka kamata se obračunava i pripisuje glavnici.

ČIanak 8.

Krediti iz članka 6. pod a), b) i c) za kategorije oštečenja od IV.
do VI. odobravaju se uz godišnju kamatu od 1% i poček od dvije godine od
dana korištenja kredita i uz rokove vračanja:

- za IV. kategoriju 10 godina

- za V kategoriju 15 godina i

-- za VI. kategoriju 20 godina Kamata se obračunava od dana početka
korištenja kredita.

Za vrijeme počeka kamata se obračunava i pripisuje glavnici.

Članak 9.

Krediti iz čIanka 6. stavka I. pod d) za zajedničke dijelove zgrada
u zgradama kojima upravljaju Fondovi odobravaju se ovisno o kategoriji
oštečenja zgrade pod uvjetima iz članka 7. i 8. ove uredbe.

Članak 10.

Krediti iz članka 6 ove uredbe vraćaju se u tromjesečnim obrocima u
revaloriziranom iznosu primjenom indeksa promjene vrijednosti hrvatskog
dinara prema njemačkoj marki po srednjem tečaju Narodne banke Hrvatske
na dan dospijeća obroka.

Banke na ime troškova vođenja kredita mogu zaračunati naknadu najviše
do iznosa od 1% odobrenog kredita time da naknadu naplačuju u rokovima
otpIate kredita.

Članak 11.

Banke mogu kredite iz članka 6. stavak 1. pod a), b) i c) odobriti uz
uobičajene instrumente koje koriste kada odobravaju stambene i sIične kredite
iz vlastitih sredstava, uključivo i hipoteku na imovinu korisnika kredita.

Članak 12.

Kredite iz članka 6. stavak 1. pod d) koji su odobreni Fondu raspodjeljuju
se na vlasnike posebnih dijelova zgrada i to u dijelu koji je srazmjeran
površini stana ili posIovnog prostora prema zbroju površina svih posebnih
dijeIova zgrade.

Vlasnici posebnih dijelova zgrade otpIačuju iznos kredita Fondu pod
istim uvjetima pod kojima je Fond preuzeo kredit.

ČIanak 13.

Podnosioci zahtjeva iz članka 5. ove uredbe, uz zahtjev za kredit podnose
banci zapisnik o procjeili štete potvrđen od nadležne komisije za popis
i procjenu ratne štete, troškovnik za specifikacijom materijala i rada
i odgovarajući

dokaz o vlasništvu stana, stambenog, poljoprivrednog ili drugog gospodarskog
objekta ili akt o stjecanju stanarskog prava.

Ako jc podnosilac zahtjeva Fond, uz dokumentaciju iz stavka 1. ovog
članka podnosi banci i dokaz da upravlja zgradom kojoj su oštećeni zajednički
dijelovi.

Ako je podnosilac zahtjeva nositelj stanarskog prava, dužan je uz zahtjev
za kredit podnijeti suglasnost vlasnika stana da može preuzeti kredit za
popravak oštećenog stana.

Članak 14.

Iznos preuzetog stambenog kredita priznaje se nositelju stanarskog prava,
kao vlasniku, kod kupnje stana prema Zakonu o prodaji stanova na kojima
postoji stanarsko pravo.

Ako nositelj stanarskog prava ne kupi stan u kojem stanuje iznos preuzetog
kredita vlasnik je dužan vratiti nositelju stanarskog prava pod uvjetima
i na način pod kojima mu je kredit odobren.

Članak 15.

Kontrolu primjene ove uredbe, uključivo i namjensko korištenje kredita
provodi HKBO i banke koje odobravaju kredite, Agencija za obnovu, županijski
i općinski uredi za obnovu, građevinska inspekcija i Financijska policija,
svatko u okviru svojih ovlaštenja.

Članak 16.

Novčanom kaznom u hrvatskim dinarima protuvrijednosti od 5.000 DEM do
10.000 DEM kaznit će se za prekršaj banka, ako odobri kredit protivno odredbama
ove uredbe.

Za prekršaj iz stavka 1. ovog članka kaznit će se odgovorna osoba u
banci novčanom kaznom u hrvatskim dinarima protuvrijednosti od 500 DEM
do 1.000 DEM.

Članak 17.

Novčanom kaznom u hrvatskim dinarima protuvrijednosti od 500 DEM do
2.000 DEM kaznit će se za prekršaj korisnik kredita ako kredit nenamjenski
koristi.

ČIanak 18.

Iznosi novčanih kazni iz čIanka 16. i 17. ove uredbe obračunavaju se
po srednjem tečaju Narodne banke Hrvatske za DEM na dan izricanja kazne.

ČIanak 19.

Ovlašćuje se ministar graditeljstva i zaštite okoIiša i direktor Agencije
za obnovu da donesu propis o kategorijama ratom oštećenih i razrušenih
stanova i gospodarskih objekata.

Do donošenja propisa iz stavka 1. ovog članka odgovarajuće se primjenjuje
Uputstvo za primjenu Uredbe o dodjeli posebnih kredita za popravak stambenih
i gospodarskih zgrada oštećenih u ratnim razaranjima ("Narodne novine",
broj 60/91).

Članak 20.

Stupanjem na snagu ove uredbe prestaju vrijediti Uredba o odobravanju
posebnih kredita za popravak obiteljskih stambenih i gospodarskih zgrada
oštećenih ratnim razaranjima ("Narodne novine", broj 61/92) i
Uredba o odobravanju posebnih kredita za popravak zgrada s više stanova
oštećenih ratnim razaranjima ("Narodne novine", broj 61/92).

Članak 21.

Ova uredba stupa na snagu danom objave u "Narodnim novinama".

Klasa:361-08/93-01/06

Urbroj : 5030112-93-11

Zagreb, 23. lipnja 1993

Predsjednik

**Nikica Valentić, v. r.**

Uredba, NN 59/1993-1182
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)